|  |  |  |  |
| --- | --- | --- | --- |
| Energiaosasto | Muistioluonnos |  |  |
| Erityisasiantuntija Hanna-Mari Kyllönen | 15.11.2024 | VN/33568/2024 |
|  |  |  |
|  |  |  |
|  |  |  |
|  |

# TYÖ- JA ELINKEINOMINISTERIÖN ASETUS YDINENERGIAN KÄYTÖN VALVONTAAN KUULUVISTA TYÖ- JA ELINKEINOMINISTERIÖN MAKSULLISISTA SUORITTEISTA

## **Esitys ja sen tausta**

Esitetään, että työ- ja elinkeinoministeriö antaa uuden asetuksen ydinenergian käytön valvontaan kuuluvista työ- ja elinkeinoministeriön maksullisista suoritteista. Nykyinen asetus (875/2023) on voimassa 28.2.2025 saakka. Uusi asetus esitetään tulevaksi voimaan 1.3.2025 ja asetus olisi voimassa 28.2.2027 saakka. Asetus korvaisi voimassa olevan asetuksen.

Ydinenergialain 8 §:n 3 momentissa tarkoitetun ennakkotiedon osalta maksua esitetään korotettavaksi. Kyseisen suoritteen hinta päivitetään vastaamaan toteutuneita kustannuksia. Asetukseen ei esitetä muilta osin muutoksia.

Asetus annetaan valtion maksuperustelain (150/1992) 8 §:n nojalla. Julkisoikeudellisten suoritteiden tulee valtion maksuperustelain 6 §:n mukaan vastata suoritteen tuottamisesta valtiolle aiheutuvien kokonaiskustannusten määrää. Lain 4 §:n 1 momentissa säädetään suoritteista, joiden tulee olla maksullisia, jollei suoritteen maksuttomuudelle ole perusteltua syytä. Lain 4 §:n 2 momentin mukaan suoritteen tulee olla maksullinen etenkin silloin, kun suoritteen tuottaminen liittyy vastaanottajan taloudelliseen toimintaan.

## **Esitetyn asetuksen sisältö**

Asetuksessa esitetään säädettäväksi seuraavista suoritteista perittävät maksut:

**1. Luvat ydinenergian käyttöön**

1.1. Lupa yksityisoikeudellisen sopimuksen tekemiseen ja toteuttamiseen 630 €

1.2. Kulkuvälineessä olevan ydinlaitoksen tilapäinen käyttö Suomen alueella 9 450 €

**2. Ydinenergialain 8 §:n 3 momentissa tarkoitettu ennakkotieto toiminnan** 4 725 €

**luvanvaraisuudesta**

**3. Lupahakemuksen tutkimatta jättäminen** 630 €

**4. Ydinjätehuolto**

4.1. Ydinjätehuollon vuotuinen valvontamaksu 3 150 €, lisäksi peritään 1670 € luvanhaltijan jokaisesta laitosyksiköstä.

4.2. Päätös huolehtimisvelvollisuuden periaatteiden vahvistamisesta 6 300 €

4.3. Päätös huolehtimisvelvollisuuden siirtämisestä 6 300 €

4.4. Päätös huolehtimisvelvollisuuden lakkaamisesta 6 300 €

**5. Varautumisvelvollisuuden vuotuinen valvontamaksu** 8 221 €, lisäksi peritään 2 800 € toimijoilta, jotka toimittavat ydinenergialain 45 §:ssä tarkoitetut vakuudet.

Edellä mainitut summat perustuvat arvioituun työmäärään. Työmääriä on arvioitu henkilötyöpäivissä. Osin kyseessä ovat suoritteet, jotka tulevat käsiteltäväksi harvoin ja osan kohdalla niitä ei ole käsitelty vielä lainkaan. Tällöin kustannusvastaavuus perustuu arvioon siitä, millaisesta työmäärästä voisi olla kyse.

Luvat ydinenergian käyttöön sisältävät työ- ja elinkeinoministeriön toimivaltaan kuuluvien lupien myöntämisen. Näitä ovat ydinenergialain 16 §:n 2 momentin mukaan lupa yksityisoikeudellisen sopimuksen tekemiseen ja toteuttamiseen sekä lupa kulkuvälineessä olevan ydinlaitoksen tilapäiseen käyttöön Suomen alueella. Ydinenergialain 8 §:n 3 momentissa tarkoitetun ennakkotiedon osalta maksua korotetaan. Kyseisen suoritteen hinta päivitetään vastaamaan toteutuneita kustannuksia (7,5 henkilötyöpäivää). Myös lupahakemuksen tutkimatta jättämisestä perittäisiin maksu.

Maksut huolehtimisvelvollisuuden periaatteiden vahvistamista koskevasta päätöksestä, huolehtimisvelvollisuuden lakkaamista koskevasta päätöksestä sekä huolehtimisvelvollisuuden siirtämistä koskevasta päätöksestä pysyisivät muuttumattomina.

Ydinjätehuollon vuotuinen valvontamaksu pysyisi muuttamattomana. Maksu koostuu ydinjätehuollon ohjelmien arviointiin liittyvistä kustannuksista. Ohjelma toimitetaan työ- ja elinkeinoministeriölle kolmen vuoden välein. Maksu ehdotetaan kuitenkin perittäväksi vuosittain, jolloin kustannukset jaetaan tasan kolmelle vuodelle. Lisäksi maksuun sisältyy noin joka kuudes vuosi tehtävään käytöstäpoistosuunnitelmien arviointiin liittyvä virkatyö. Käytöstäpoistosuunnitelmien arviointiin liittyy lisäksi ydinenergia-asetuksen mukainen arviointimenettely (YEA 79 b §). Koska valvontaan liittyy erilaisia aikatauluvaatimuksia, on pidetty tarkoituksenmukaisena, että maksu peritään vuotuisina maksuina.

Varautumisvelvollisuuden vuotuinen valvontamaksu pysyisi muuttamattomana. Varautumisvelvollisuuden vuotuinen valvontamaksu koostuu ydinjätehuoltokaavioiden arvioinnista, siihen liittyvästä asiantuntijalausuntomenettelystä sekä vakuusjärjestelyihin liittyvistä menettelyistä (YEL 43 ja 45 §). Vakuuksia koskeva maksu peritään vain niiltä toimijoilta, jotka toimittavat vakuudet. Ydinjätehuoltokaaviot toimitetaan työ- ja elinkeinoministeriölle joka kolmas vuosi ja niitä päivitetään pienemmin muutoksiin vuosittain tällä välillä. Lisäksi ydinjätehuoltokaavioiden arviointiin liittyy ydinenergia-asetuksen 89 ja 90 §:ssä säädetty asiantuntijalausuntomenettely, josta aiheutuu kustannuksia noin 12 000 EUR jätehuoltovelvollista kohti kolmen vuoden välein. Työmääräksi on arvioitu noin 10 henkilötyöpäivää vuosina, jolloin toimitetaan uusi jätehuoltokaavio ja viisi henkilötyöpäivää vuosina, jolloin jätehuoltokaaviota päivitetään.

Vakuuksia koskeva maksu koostuu vuosittain tehtävästä vakuusjärjestelyihin liittyvän päätöksenteon kustannuksista (3 henkilötyöpäivää). Lisäksi maksuun sisältyy noin joka kuudes vuosi tehtävään vakuuksien arviointiin liittyvä virkatyö (7 henkilötyöpäivää). Vakuuksien arviointiin liittyy lisäksi selvityshanke, jonka arvioidut kustannukset ovat noin 8000 € kutakin luvanhaltijaa kohti. Vakuuksien arvioinnista valtiolle aiheutuvat kustannukset ovat jaettu kuudelle vuodelle. Koska valvontaan liittyy erilaisia aikatauluvaatimuksia, on pidetty tarkoituksenmukaisena, että maksu peritään vuotuisina maksuina.

## **Esityksen vaikutukset**

Esityksen myötä maksukertymä ei muuttuisi merkittävästi, eikä asetuksella katsota olevan merkittäviä taloudellisia vaikutuksia myöskään toimijoille, joilta maksuja peritään.

**Valmistelu**

Asetus on valmisteltu virkatyönä työ- ja elinkeinoministeriössä. Luonnoksesta pyydettiin lausunnot valtiovarainministeriöltä, Energiateollisuus ry:ltä, Teollisuuden Voima Oyj:ltä, Fortum Power and Heat Oy:ltä, Teknologian tutkimuskeskus VTT Oy:ltä sekä Posiva Oy:ltä. Lisäksi asetusluonnos on julkaistu lausuntopalvelussa 29.11.2024.

## **Voimaantulo**

Asetuksen esitetään tulevan voimaan 1.3.2025.